|  |  |
| --- | --- |
| **ΕΛΛΗΝΙΚΗ ΔΗΜΟΚΡΑΤΙΑ**Εικόνα που περιέχει σκίτσο/σχέδιο, τέχνη, τέχνη με γραμμές, εικονογράφηση  Περιγραφή που δημιουργήθηκε αυτόματα**ΓΕΩΠΟΝΙΚΟ ΠΑΝΕΠΙΣΤΗΜΙΟ ΑΘΗΝΩΝ****ΤΜΗΜΑ ΔΙΕΘΝΩΝ & ΔΗΜΟΣΙΩΝ ΣΧΕΣΕΩΝ**Ιερά Οδός 75, 118 55, ΑθήναΠληροφορίες: Αικατερίνη ΜαυραγάνηTηλ.: 210 5294841Διεύθυνση ηλεκτρονικού ταχυδρομείου: public.relations@aua.gr  |  |

 Αθήνα, 26 Ιουλίου 2024

**ΔΕΛΤΙΟ ΤΥΠΟΥ**

**Συνέδριο Ιχθυοκαλλιέργειας 2024 με την επιστημονική υποστήριξη του Γεωπονικού Πανεπιστημίου Αθηνών**

Στις 28 και 29 Ιουνίου πραγματοποιήθηκε το 3ο Κλαδικό Συνέδριο Ιχθυοκαλλιέργειας 2024, στο Διεθνές Συνεδριακό Κέντρο Αθηνών του Μεγάρου Μουσικής. Το Συνέδριο ανέδειξε τις τελευταίες εξελίξεις και προκλήσεις στον κλάδο της ιχθυοκαλλιέργειας, συγκεντρώνοντας 530 άτομα την πρώτη μέρα και 380 τη δεύτερη, ενώ περίπου 140 σύνεδροι από 22 χώρες παρακολούθησαν τις εργασίες online. Με τη συμμετοχή 78 ομιλητών από 14 χώρες και την παρουσία των 31 χορηγών από 11 χώρες, το Συνέδριο επιβεβαίωσε τον διεθνή του χαρακτήρα. Μετά από δύο εξαιρετικά επιτυχημένα Συνέδρια το 2018 και 2022, για 3η χρονιά το Συνέδριο Ιχθυοκαλλιέργειας αποτελεί πλέον ένα διαχρονικό θεσμό που υποστηρίζει και προωθεί τον κλάδο της Ιχθυοκαλλιέργειας

Το Συνέδριο διοργανώθηκε από την ΑΜΒΙΟ Α.Ε. με την υποστήριξη της Ελληνικής Οργάνωσης Παραγωγών Υδατοκαλλιέργειας (ΕΛΟΠΥ). Στους χαιρετισμούς, ο κ. Φίλιππος Πετρίδης, Πρόεδρος & Διευθύνων Σύμβουλος, AMBIO A.Ε., σημείωσε ότι στους βασικούς στόχους του Συνεδρίου περιλαμβάνονται η αντιμετώπιση των επενδυτικών προκλήσεων, η προώθηση βιώσιμων και περιβαλλοντικά υπεύθυνων πρακτικών για τον μετριασμό των επιπτώσεων της κλιματικής αλλαγής, η ενίσχυση της ανταγωνιστικότητας, η ενθάρρυνση της καινοτομίας μέσω της υιοθέτησης προηγμένων τεχνολογιών, η ανάπτυξη νέων προϊόντων, η διερεύνηση των προβλέψεων για την παγκόσμια ζήτηση προϊόντων υδατοκαλλιέργειας και η προώθηση της διεθνούς συνεργασίας και των συμπράξεων. Ο κ. Απόστολος Τουραλιάς, Πρόεδρος Διοικητικού Συμβουλίου της ΕΛΟΠΥ, επεσήμανε ότι το ισχυρό εξαγωγικό προφίλ, η κορυφαία τεχνογνωσία, οι εξελιγμένες δομές των επιχειρηματικών οργανισμών και η εξαιρετική ποιότητα των προϊόντων, τοποθετούν την Ελληνική Ιχθυοκαλλιέργεια σε περίοπτη θέση.

Στο Συνέδριο ομιλητές ήταν ο κ. Κώστας Τσιάρας, Υπουργός Αγροτικής Ανάπτυξης και Τροφίμων, ο κ. Θεόδωρος Σκυλακάκης, Υπουργός Περιβάλλοντος και Ενέργειας, ο κ. Άδωνις Γεωργιάδης, Υπουργός Υγείας, ο κ. Νικόλαος Παπαθανάσης, Αναπληρωτής Υπουργός Εθνικής Οικονομίας και Οικονομικών, ο κ. Χρήστος Κέλλας, Υφυπουργός Αγροτικής Ανάπτυξης και Τροφίμων, ο κ. Γιώργος Στρατάκος, Γενικός Γραμματέας του Υπουργείου Αγροτικής Ανάπτυξης και Τροφίμων, άλλοι εκπρόσωποι της Διοίκησης και της Πολιτικής, στελέχη της Ευρωπαϊκής Επιτροπής, Ιδρυμάτων και Επιχειρήσεων, καθώς και άλλοι ενδιαφερόμενοι που δραστηριοποιούνται στον χώρο των Υδατοκαλλιεργειών.

Το Γεωπονικό Πανεπιστήμιο Αθηνών (ΓΠΑ) είχε την τιμή να είναι υπεύθυνο για την Επιστημονική Υποστήριξη του Συνεδρίου Ιχθυοκαλλιέργειας 2024. Η παρουσία και η ενεργός συμμετοχή ειδικών της Πανεπιστημιακής κοινότητας του ΓΠΑ, υπήρξαν καθοριστικές για την επιτυχία των εργασιών του Συνεδρίου. H Αντιπρύτανης Ευρωπαϊκού Πανεπιστημίου, Διεθνοποίησης και Φοιτητικής Μέριμνας, κ. Ελένη Μήλιου, Καθηγήτρια, τόνισε στην ομιλία της τον σημαντικό ρόλο του ΓΠΑ στη στήριξη της βιομηχανίας της ιχθυοκαλλιέργειας μέσω της έρευνας, της εκπαίδευσης και της συνεχούς μεταφοράς γνώσης προς τον ιδιωτικό και δημόσιο φορέα, καθώς πολλοί απόφοιτοι του ΓΠΑ είναι σημαντικά στελέχη του κλάδου. Πρόσθεσε ότι το ΓΠΑ ήταν το πρώτο Πανεπιστήμιο στην Ελλάδα που εισήγαγε τις υδατοκαλλιέργειες στο πρόγραμμα σπουδών του, διαθέτοντας μάλιστα κατάλληλες υποδομές για την πρακτική άσκηση φοιτητών πριν από 45 χρόνια.

Το Συνέδριο ολοκληρώθηκε επιτυχώς με πορίσματα προς ένα ανθεκτικό και βιώσιμο μέλλον για την ιχθυοκαλλιέργεια.

Περισσότερες πληροφορίες: <https://aquaculture-congress.com/>